Þórólfur Gíslason hefur verið kaupfélagsstjóri í 31 ár.mbl.is / RAX Afkoma Kaupfélags Skagfirðinga á árinu 2018 er sögð verða sú besta í 130 ára sögu félagsins , en hún nam fimm milljörðum króna . Ársfundur félagsins fór fram í dag og var reksturinn á síðasta ári sagður hafa verið með svipuðu móti og undanfarin ár . Samkvæmt ársreikningi félagsins nam hagnaður af rekstri samstæðunnar á árinu 2018 , fyrir afskriftir og fjármagnsliði , 5.013 milljónum króna samanborið við 2.327 milljónir króna árið 2017 . Það sem helst skýrir þennan mun er söluhagnaður þar sem FISK Seafood , eitt 14 dótturfélaga KS , seldi 50% eignarhlut sinn í Olís og eignarhlut sinn í félaginu Solo Seafood á árinu . Hagar hf. keyptu hlut KS í Olís , en helmingur var greiddur með reiðufé og helmingur með hlutabréfum í Högum . KS ber að selja þau bréf innan 30 mánaða frá því viðskiptin tóku gildi og eru þau mál nú til skoðunar . Fjárfestingar fyrir rúma 11 milljarða Heildarfjárfestingar samstæðunnar á árinu 2018 námu 11,3 milljörðum króna . Stærstu einstöku fjárfestingarnar voru kaup á tæplega þriðjungi hlutafjár í Vinnslustöðinni hf. í Vestmannaeyjum . Kaupverðið var 9,4 milljarðar króna . Eigið fé , ásamt hlutdeild minnihluta , í lok árs 2018 nam rúmum 35 milljörðum króna . Eigið fé nam rúmum 30 milljörðum í lok árs 2017 . Þá námu eignir félagsins 62,3 milljörðum króna samanborið við 49,4 milljarða árið 2017 . Skuldir félagsins í lok árs voru 27.3 milljarðar króna en voru 19.3 milljarðar í lok árs 2017 . Þórólfur Gíslason , kaupfélagsstjóri , ávarpar ársfund Kaupfélags Skagfirðinga í dag . Ljósmynd / Aðsend „ Ekki er á þessari stundu gott að meta áhrif nýgerðra kjarasamninga á samkeppnisstöðu atvinnulífsins . Hins vegar er ljóst að aðilar vinnumarkaðarins og stjórnvöld verða að taka höndum saman og einfalda þá umgjörð sem atvinnulífinu er búin af hálfu stjórnvalda og draga þannig úr kostnaði , ef hægt á að vera að verja samkeppnishæfni þjóðarbúsins , “ segir Þórólfur Gíslason , kaupfélagsstjóri , í ársskýrslu félagsins . Bjarni Maronsson , stjórnarformaður KS , endurnýjaði umboð sitt í stjórn á ársfundinum ásamt Sigríði Gunnarsdóttur . 130 ára afmæli fagnað út árið Kaupfélag Skagfirðinga varð 130 ára þann 23. apríl síðastliðinn . Sérstök afmælisnefnd hefur verið að störfum og nú þegar er búið að halda tónleika í Miðgarði og halda afsláttardaga í Skagfirðingabúð . Afmælinu verður fagnað í Skagafirði út árið . „ Það er í raun einsdæmi að svo fjölbreytt fyrirtæki sem félagið hefur verið og er enn í dag , skuli ná svo löngum samfelldum starfstíma , “ segir Þórólfur . Umhverfismál voru mikið til umræðu á ársfundinum og var samþykkt að vinna að umhverfisstefnu fyrir félagið . Þá var samþykkt að veita 25 milljónum króna í Menningarsjóð KS .